text: Sydvestjylland risikerer at få et voldsomt vejr i aften
  07 juni 2017 kl. 17.44
  DMI udsendte i onsdag eftermiddag en varsel om en storm, der muligvis rammer det meste af Sydvestjylland.
  Beboere i kommunerne Esbjerg, Fanø, Varde og Tønder skal overveje at stille havemøblerne ind i aften.
  Fra kl. 21.00 til 03.00 er der nemlig risiko for vindstød af stormstyrke, 25-27 m/s. Det skriver dmi.dk.
  Med vindstyrke af den kaliber er der risiko for, at store grene brækker, tagsten flyver af husene og andre ting, der kan forvolde personskade. Det er derfor vigtigt at holde øje med vejrets udvikling i aften, hvis man har planer om at tage ud.
  TV SYD følger stormens udvikling.
  